**Ohje vakuutuslääketieteen erityispätevyyskoulutusta suorittavan tutorille** (12.10.2023)

Vakuutuslääketieteen nykyisten (12.10.2023 päivitettyjen) erityispätevyysohjeiden mukaan (<http://www.laakariliitto.fi/koulutus/erityispatevyydet/vakuutus/>) pätevöityjällä pitää olla nimetty tutor, jonka ohjauksessa pätevöityminen tapahtuu tutorin ja pätevöityjän yhdessä laatiman pätevöitymissuunnitelman mukaan.

Tutorina voi toimia lääkäri, jolla on vakuutuslääketieteen erityispätevyys ja laaja kokemus vakuutuslääketieteestä. Hän voi olla joko pätevöityjän esimies tai toimia muussa organisaatiossa seniori- tai esimiesasemassa.

Tutorin tehtävänä on ohjata ja tukea pätevöityjää, seurata pätevöityjän edistymistä, antaa hänelle tarvittaessa konsultaatioapua ja laatia kirjallinen lausunto pätevöitymisen loppuvaiheessa.

Kun pätevöityjä ilmoittautuu koulutusohjelmaan, hän ilmoittaa myös tutorinsa yhteystiedot ja suostumuksen toimia pätevöityjän tutorina. Ilmoittautumisen liitteenä tulee olla pätevöitymissuunnitelma (linkki Lääkäriliiton nettisivulla). Tutorin valinta, pätevöityjän suorittamat palvelut ja henkilökohtainen pätevöitymissuunnitelma hyväksytään erityispätevyystoimikunnassa.

Tutorin odotetaan arvioivan hakijan perehtyneisyys alan käsitteistöön, kirjallisuuteen, lainsäädäntöön sekä muihin ohjeisiin. Lisäksi tutorin odotetaan arvioivan pätevöityjän kykyä toimia moniammatillisessa työryhmässä.

Päättökeskusteluun ilmoittautumisvaiheessa edellytetään tutorin kirjallista lausuntoa pätevöityjän perehtyneisyydestä ja soveltuvuudesta erityispätevyyden saajaksi. Vapaamuotoinen lyhyt lausunto toimitetaan erityispätevyystoimikunnalle. Pätevöityjä saa lausunnosta oman kappaleen.

Lausuntoa laadittaessa tutor arvioi kouluttautujaa ottaen huomioon alla mainitut kriteerit, joita erityispätevyystoimikunta käyttää arvioita tehdessään.

Erityispätevyys myönnetään pätevöityjälle, joka kykenee

* tuntee alan käsitteistön, keskeiset säädökset ja ohjeet sekä prosessin hakijan kannalta
* kykenee soveltamaan asiantuntijana kriittisesti ja ammattitaitoisesti kliinisen lääketieteen tietoja sosiaali- tai yksityisvakuutuksen säädöksiin. Oman tehtäväalueen (esim. tapaturmavakuutus) lisäksi edellytetään muiden vakuutuslääketieteen tehtäväalueiden (mm. sairaus-, eläke-, henki-, ja potilasvakuutuksen) keskeisten periaatteiden tuntemusta.
* kykenee toimimaan itsenäisenä asiantuntija-arvion antajana käytännön ratkaisutoiminnassa
* kykenee toimimaan asiantuntijana alan tiedotus- ja koulutustehtävissä.

Mikäli ilmenee tarvetta vaihtaa tutor, asia käsitellään erityispätevyystoimikunnassa.